*****

ΑΠΟΦΑΣΗ αριθ. 533/82/ΕΚΑΧ ΤΗΣ ΕΠΙΤΡΟΠΗΣ

της 3ης Μαρτίου 1982

περί τρίτης τροποποιήσεως της αποφάσεως αριθ. 1831/81/ΕΚΑΧ περί εισαγωγής συστήματος επιτηρήσεως και νέου συστήματος ποσοστώσεων της παραγωγής ορισμένων προϊόντων για τις επιχειρήσεις της βιομηχανίας σιδήρου και χάλυβος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Κοινότητος Άνθρακος και Χάλυβος,

την απόφαση αριθ. 1831/81/ΕΚΑΧ της Επιτροπής της 24ης Ιουνίου 1982 (1), όπως τροποποιήθηκε τελευταία από την απόφαση αριθ. 2804/81/ΕΚΑΧ (2), και ιδίως το άρθρο 16 παράγραφος 1,

Εκτιμώντας τα ακόλουθα:

1. ότι με την απόφασή της αριθ. 532/82/ΕΚΑΧ (3), η Επιτροπή καθόρισε τα ποσοστά μειώσεως για το δεύτερο τρίμηνο του 1982 στο πλαίσιο του νέου συστήματος ποσοστώσεων της παραγωγής που θεσπίσθηκε από την απόφαση αριθ. 1831/81/ΕΚΑΧ·

2. ότι όσον αφορά τις ράβδους οπλισμού σκυροδέματος, που αποτελούν προϊόντα της κατηγορίας V του νέου συστήματος ποσοστώσεων, η μείωση της ζητήσεως που συνεχίστηκε και εντάθηκε κατά τα δύο τελευταία τρίμηνα, λόγω της επιδεινώσεως της συγκυριακής κρίσεως στον οικοδομικό τομέα και λόγω του όγκου των αποθεμάτων, κατέστησαν απαραίτητο τον καθορισμό πολύ υψηλών ποσοστών μειώσεως. Η μείωση αυτή της ζητήσεως εκφράζεται σε μείωση των τιμών στην αγορά κατά τις τελευταίες εβδομάδες, οι οποίες σε ορισμένες περιοχές της Κοινότητος έπεσαν σαφώς κάτω του επιπέδου που αντιστοιχεί στους προσανατολισμούς της Επιτροπής· αν και με λιγότερη σφοδρότητα, η μείωση αυτή της ζητήσεως πλήττει επίσης τα προϊόντα των κατηγοριών IV (χονδρόσυρμα) και VI (εμπορικά ελάσματα - lamines marchands), τα οποία διατίθενται στους ίδιους τομείς, και συχνά παράγονται από τις ίδιες επιχειρήσεις·

3. ότι πράγματι υπάρχει στην Κοινότητα σειρά μικρών και μεσαίων επιχειρήσεων των οποίων η παραγωγή εξαρτάται σχεδόν ολικά από την παραγωγή των κατηγοριών IV, V και VI και κατά σημαντικό τμήμα από την παραγωγή ράβδων οπλισμού σκυροδέματος· οι επιχειρήσεις αυτές διαφοροποιούνται σαφώς αφενός μεν από τις επιχειρήσεις που παράγουν επιπλέον πολλές άλλες κατηγορίες προϊόντων και οι οποίες, κατά συνέπεια μπορούν να επωφεληθούν από την καλύτερη κατάσταση της αγοράς για τα υπόλοιπα προϊόντα τους, και αφετέρου από τις επιχειρήσεις που παράγουν μόνο άλλες κατηγορίες προϊόντων·

4. ότι με την απόφασή της αριθ. 1831/81/ΕΚΑΧ, η Επιτροπή αναγνώρισε ότι το σύστημα ποσοστώσεων ήταν δυνατόν να προκαλέσει εξαιρετικές δυσκολίες σε ορισμένες επιχειρήσεις, « τόσο λόγω του μεγέθους των εγκαταστάσεών τους όσο και λόγω της εξαρτήσεώς τους από έναν περιορισμένο αριθμό προϊόντων» (4), και εισήγαγε το άρθρο 14 στην απόφαση αυτή ώστε να μπορέσει να προσαρμόσει τις παραγωγές αναφοράς των επιχειρήσεων αυτών, εάν το ποσοστό της μειώσεως υπερβαίνει ένα ορισμένο όριο.

Δεδομένου ότι το ποσοστό μειώσεως ήταν πολύ υψηλό στις ράβδους οπλισμού σκυροδέματος για το δεύτερο τρίμηνο του 1982, είναι σαφές ότι το καθεστώς των ποσοστώσεων θα προκαλέσει εξαιρετικές δυσκολίες στις επιχειρήσεις που αναφέρονται στο ανωτέρω εδάφιο 3. Είναι κατά συνέπεια απαραίτητο να προβλεφθούν τώρα, ποσοστώσεις λιγότερο δυσμενείς για τις επιχειρήσεις αυτές ·

5. ότι δεδομένου του μεγάλου αριθμού των επιχειρήσεων που αναφέρονται στο εδάφιο 3 είναι σκόπιμο να προβλεφθεί ότι για τους παραγωγούς αυτούς θα ληφθεί γενική απόφαση περί ελαττώσεως των ποσοστών μειώσεως για τον καθορισμό των ποσοστώσεων·

6. ότι η επιδείνωση της συγκυριακής κρίσεως στον οικοδομικό τομέα και η ένταση της μειώσεως της ζητήσεως και των τιμών για τον σίδηρο οπλισμού σκυροδέματος, συνιστούν ουσιώδη αλλαγή στην αγορά του σιδήρου και χάλυβος κατά την έννοια του άρθρου 16 παράγραφος 1 της αποφάσεως αριθ. 1831/81/ΕΚΑΧ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στην απόφαση αριθ. 1831/81/ΕΚΑΧ μετά το άρθρο 14α εισάγεται το ακόλουθο άρθρο 14β:

«Άρθρο 14β

1. Για τους παραγωγούς των οποίων η ολική παραγωγή προϊόντων που αναφέρονται στο άρθρο 1 της

kαποφάσεως 1831/81/ΕΚΑΧ δεν υπερέβη τις 700 000 τόνους το 1981, και των οποίων η παραγωγή των κατηγοριών IV, V και VI αποτελεί τουλάχιστον το 90 % του συνόλου της παραγωγής τους, τα ποσοστά μειώσεως της κατηγορίας V για τον καθορισμό των ποσοστώσεων παραγωγής και του τμήματος των ποσοστώσεων παραγωγής που μπορούν να παραδοθούν στην Κοινή Αγορά, που καθορίζονται στο άρθρο 1 της αποφάσεως αριθ. 532/82/ΕΚΑΧ (1) για το δεύτερο τρίμηνο του 1982, ελαττώνονται κατά πέντε ποσοστιαίες μονάδες εάν η παραγωγή της κατηγορίας V αντιπροσωπεύει τουλάχιστον το 30 % της παραγωγής των κατηγοριών IV, V και VI το 1981.

(1) ΕΕ αριθ. L 65 της 9. 3. 1982, σ. 5.»

Άρθρο 2

Η παρούσα απόφαση αρχίζει να ισχύει την ημέρα της δημοσιεύσεώς της στην Επίσημη Εφημερίδα των Ευρωπαϊκών Κοινοτήτων.

Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε Κράτος μέλος.

Έγινε στις Βρυξέλλες, στις 3 Μαρτίου 1982.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 180 της 1. 7. 1981, σ. 1.

(2) ΕΕ αριθ. L 278 της 1. 10. 1981, σ. 1.

(3) Βλέπε σ. 5 της παρούσας Επίσημης Εφημερίδας.

(4) Παράγραφος 7 δεύτερο εδάφιο της αιτιολογήσεως της αποφάσεως αριθ. 1831/81/ΕΚΑΧ.